CELEX: 
Language: mt
Date: 2017-11-30 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament ta' Delega tal-Kummissjoni (UE) 2015/98 dwar l-implimentazzjoni tal-obbligi internazzjonali tal-Unjoni, kif imsemmi fl-Artikolu 15(2) tar-Regolament (UE) Nru 1380/2013 tal-Parlament Ewropew u tal-Kunsill, taħt il-Konvenzjoni Internazzjonali għall-Konservazzjoni tat-Tonn tal-Atlantiku, fir-rigward tal-istokkijiet tal-pixxispad tal-Mediterran

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
            
               Raġunijiet u għanijiet tal-proposta
            
            
               Il-politika Komuni tas-Sajd, jew PKS tipprevedi l-introduzzjoni gradwali ta’ obbligu tal-ħatt l-art biex tintemm il-problema tal-iskartar ta’ ħut. Dan l-obbligu huwa stipulat fl-Artikolu 15(2) tar-Regolament (UE) Nru 1380/2013
                  1
                tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni tas-Sajd (“ir-Regolament Bażiku”).
            
            
               Ir-Regolament Delegat tal-Kummissjoni (UE) 2015/98
                  2
                jittratta l-implimentazzjoni tal-obbligi internazzjonali tal-Unjoni Ewropea kif deskritti fl-Artikolu 15(2) tar-Regolament Bażiku u jiddefinixxi serje ta’ derogi mill-obbligu tal-ħatt l-art tal-ħut. Billi jagħmel dan, huwa jfittex li jiżgura li r-regoli tal-Unjoni Ewropea (UE) huma konformi mal-obbligi internazzjonali tal-UE u li l-UE hija konformi mad-deċiżjonijiet adottati minn organizzazzjonijiet reġjonali tal-ġestjoni tas-sajd (RFMOs), bħalma hi l-Kummissjoni Internazzjonali għall-Konservazzjoni tat-Tonn tal-Atlantiku (ICCAT) jew l-Organizzazzjoni tas-Sajd fl-Atlantiku tal-Majjistral.
            
            
               Fil-Laqgħa Annwali tal-ICCAT tal-2016 f’Vilamoura (il-Portugall), is-CPCs tal-ICCAT 
                  3
                ħadu pass deċiżiv biex jindirizzaw is-sitwazzjoni allarmanti tal-pixxispad tal-Mediterran  (Xyphias gladius). Hija adottat pjan ta’ rkupru ta’ 15-il sena fir-Rakkomandazzjoni 16-05 tal-ICCAT.
            
            
               L-għan ta’ din il-proposta huwa li jiġi emendat ir-Regolament ta’ Delega tal-Kummissjoni (UE) 2015/98. Dan ser jippermetti lill-UE biex tkun konformi mar-Rakkomandazzjoni 16-05 tal-ICCAT li tistabbilixxi pjan pluriennali ta’ rkupru għall-pixxispad tal-Mediterran, b’tali mod li l-obbligu ta’ ħatt l-art fl-Artikolu 15(1) tar-Regolament Bażiku ma japplikax għal bastimenti tal-UE f’sajd tal-pixxispad tal-Mediterran. 
            
            
            
               Spjegazzjoni dettaljata tad-dispożizzjonijiet speċifiċi tal-proposta
            
            
               L-Artikolu 15 tar-Regolament Bażiku jistabbilixxi obbligu ta’ ħatt l-art (jew projbizzjoni fuq ir-rimi lura) għall-qabdiet kollha ta’ speċijiet li għalihom japplikaw il-limiti ta’ qbid. Barra minn hekk, fil-Mediterran, il-qabdiet ta’ speċi li għalihom japplikaw daqsijiet minimi u li jinqabdu waqt attivitajiet tas-sajd fl-ilmijiet tal-Unjoni jew minn bastimenti tas-sajd tal-Unjoni barra l-ilmijiet tal-UE fejn l-ebda pajjiż ieħor m’għandu sovranità jew ġurisdizzjoni fuqhom għandhom jinġiebu u jinżammu abbord, jiġu rreġistrati, jinħattu l-art u jingħaddu skont il-kwoti tas-sajd.
            
            
               L-Artikolu 15(2) tar-Regolament Bażiku jistabbilixxi li l-obbligu ta’ ħatt l-art ma jaffettwax l-obbligi internazzjonali tal-UE. Il-Kummissjoni għandha s-setgħa tadotta atti delegati biex timplimenta t-tali obbligi internazzjonali fil-liġi tal-UE. Dawn jinkludu, b’mod partikolari, derogi mill-obbligu ta’ ħatt l-art.
            
            
               L-UE hija CPC tal-ICCAT. Ir-Rakkomandazzjoni tal-ICCAT 16-05 tistabbilixxi pjan pluriennali ta’ rkupru għall-pixxispad tal-Mediterran li daħal fis-seħħ f’Ġunju 2017 u hija vinkolanti fuq l-Istati Membri tal-UE.
            
            
               Ir-Rakkomandazzjoni tal-ICCAT 16-05 tistabbilixxi obbligu tal-iskartar tal-pixxispad abbord bastimenti li jaqbżu l-kwota allokata lilhom u/jew il-livell massimu tagħhom ta’ qabdiet inċidentali permessi.
            
            
               Dan jinkludi bastimenti involuti f’sajd sportiv u ta’ rikreazzjoni. Il-pixxispad tal-Mediterran li jkun inqabad u li jkun inqas mid-daqs minimu jrid ukoll jiġi skartat, kemm-il darba ma jkunx jaqa’ fi ħdan il-limiti tal-qbid inċidentali stabbiliti mill-Istati Membri fil-pjanijiet tas-sajd annwali tagħhom.
            
            
               Il-punt (1) tal-Artikolu 1 jemenda t-titolu tal-Artikolu 5 tar-Regolament Delegat (UE) 2015/98 biex dan jinqara “Pixxispad fl-Oċean Atlantiku”. B’dan il-mod l-istokkijiet tal-pixxispad fl-Oċean Atlantiku u tal-istokk tal-pixxispad fil-Baħar Mediterran jiġu ttrattati separatament f’żewġ artikoli distinti.
            
            
               Il-Punt (2) tal-Artikolu 1 jintroduċi eżenzjoni mill-Artikolu 15(1) tar-Regolament (UE) Nru 1380/2013, b’tali mod li l-pixxispad tal-Mediterran jista’ jitwarrab fil-każijiet deskritti fir-Rakkomandazzjoni 16-05 tal-ICCAT. 
            
            
            
               2.KONSULTAZZJONIJIET QABEL L-ADOZZJONI TAL-ATT
            
         
         
            
               L-Istati Membri ripetutament talbu lill-Kummissjoni biex tressaq din il-proposta sabiex tiġi żgurata konsistenza konformi mal-obbligi internazzjonali tal-UE u b’appoġġ għall-prinċipji tal-Politika Komuni tas-Sajd.
            
            
               L-amministrazzjonijiet tal-Istati Membri ġew ikkonsultati fil-laqgħa tal-Kumitat għas-Sajd u l-Akkwakultura fit-8 ta’ Settembru 2017.
            
            
               Il-Kunsill Konsultattiv tal-Baħar Mediterran (MEDAC) ġie infurmat dwar din l-emenda fil-laqgħa tal-10 ta’ Ottubru 2017.
            
            
               Billi dan l-att delegat huwa bbażat fuq l-għotja tas-setgħa prevista fl-Artikolu 15(2) tar-Regolament Bażiku u mhuwiex inizjattiva politika ġdida, ma kienx hemm bżonn li ssir valutazzjoni tal-impatti. 
            
            
               3.ELEMENTI ĠURIDIĊI TAL-ATT DELEGAT
            
            
               Il-bażi ġuridika
            
            
               L-Artikolu 15(2) tar-Regolament (UE) Nru 1380/2013.
            
            
               Il-prinċipju tas-sussidjarjetà
            
            
               Il-proposta hija fil-kompetenza esklussiva tal-Unjoni Ewropea (ara l-Artikolu 3(1)(d) tat-Trattat dwar il-Funzjonament tal-Unjoni Ewropea). Għalhekk il-prinċipju tas-sussidjarjetà ma japplikax.
            
            
               Il-prinċipju tal-proporzjonalità
            
            
               Il-proposta se tiżgura li l-liġi tal-UE dwar il-qbid skartat tikkonforma mal-obbligi internazzjonali tal-UE, u li l-UE tikkonforma mad-deċiżjonijiet li jieħdu l-RFMOs li l-UE hija parti kontraenti tagħhom. Dan se jitwettaq billi jsir biss dak li hu meħtieġ biex jintlaħaq l-għan mixtieq.
            
            
               Għażla tal-istrument
            
            
               L-istrument magħżul huwa Regolament Delegat tal-Kummissjoni, kif imsemmi fl-Artikolu 15(2) tar-Regolament (UE) Nru 1380/2013.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 30.11.2017
            
            
               li jemenda r-Regolament ta' Delega tal-Kummissjoni (UE) 2015/98 dwar l-implimentazzjoni tal-obbligi internazzjonali tal-Unjoni, kif imsemmi fl-Artikolu 15(2) tar-Regolament (UE) Nru 1380/2013 tal-Parlament Ewropew u tal-Kunsill, taħt il-Konvenzjoni Internazzjonali għall-Konservazzjoni tat-Tonn tal-Atlantiku, fir-rigward tal-istokkijiet tal-pixxispad tal-Mediterran 
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE
                  4
               , u b’mod partikolari l-Artikolu 15(2) tiegħu,
            
            
               Billi:
            
         
         
            
               (1)Biex jiġi protett il-pixxispad mhux matur, il-paragrafi 15 u 17 tar-Rakkomandazzjoni 16-05 tal-Kummissjoni Internazzjonali għall-Konservazzjoni tat-Tonn tal-Atlantiku (ICCAT) jipprevedu daqs minimu għall-pixxispad maqbud fil-Mediterran. Il-qabdiet u l-qabdiet inċidentali ta’ pixxispad iżgħar minn dan id-daqs minimu, inkluż is-sajd sportiv u rikreattiv, m’għandhomx jinżammu abbord il-bastiment tas-sajd, jiġu ttrażbordati, jinħattu l-art, jiġu trasportati, jinħażnu, jibiegħu, jintwerew jew jiġu offruti għall-bejgħ.
            
            
               (2)Barra minn hekk, skont il-paragrafu 17 tar-Rakkomandazzjoni 16-05, il-bastimenti li jkunu qed jistadu b’mod attiv għall-pixxispad għandhom iwarrbu il-qabdiet inċidentali ta’ pixxispad iżgħar mid-daqs minimu li jaqbeż il-5 % tal-qabda totali ta’ pixxispad tagħhom.
            
            
               (3)Għas-sajd sportiv u rikreattiv, il-paragrafi 23 u 26 tar-Rakkomandazzjoni 16-05 tal-ICCAT jistabbilixxu li għandhom ikunu pprojbiti l-qbid, iż-żamma abbord, it-trasbord jew il-ħatt l-art ta’ aktar minn pixxispad tal-Mediterran wieħed għal kull bastiment kuljum. Miżuri neċessarji għandhom ikunu fis-seħħ sabiex jiżguraw, sa fejn huwa l-aktar possibbli, ir-rilaxx ta’ pixxispad tal-Mediterran li jinqabad ħaj waqt sajd sportiv u ta’ rikreazzjoni, speċjalment dak mhux matur. 
            
            
               (4)Il-paragrafu 30 tar-Rakkomandazzjoni 16-05 tal-ICCAT jistabbilixxi li bastimenti li mhumiex awtorizzati jistadu b’mod attiv għall-pixxispad tal-Mediterran jistgħu jżommu abbord qbid ta’ pixxispad li ma jaqbiżx il-limitu massimu ta’ qbid inċidentali għal kull bastiment u għal kull operazzjoni ta’ sajd. L-Istati Membri għandhom jistabbilixxu l-limitu tal-qabdiet inċidentali fil-pjanijiet tas-sajd annwali tagħhom u jirrapportawh lill-Kummissjoni. Il-bastimenti li mhumiex awtorizzati jistadu b’mod attiv għall-pixxispad tal-Mediterran m’għandux iżommu abbord qabdiet inċidentali ta’ pixxispad tal-Mediterran li jaqbżu l-limiti tal-pjanijiet annwali nazzjonali tas-sajd.
            
            
               (5)Biex tiġi żgurata l-konsistenza bejn ir-Rakkomandazzjoni tal-ICCAT 16-05 u l-liġi tal-Unjoni Ewropea, l-obbligu ta’ ħatt l-art fl-Artikolu 15(1) tar-Regolament (UE) Nru 1380/2013 ma għandux japplika għall-bastimenti tal-Unjoni li jipparteċipaw f’sajd tal-pixxispad tal-Mediterran.
            
            
               (6)Ir-Regolament Delegat tal-Kummissjoni (KE) Nru 2015/98
                  5
                għandu jiġi emendat biex jinkludi dispożizzjonijiet ġodda li jirriflettu l-kundizzjonijiet għas-sajd stabbiliti fir-Rakkomandazzjoni 16-05 tal-ICCAT.
            
            
               (7)B’konformità mal-iskadenzi li ġew stabbiliti fl-Artikolu 15(1) tar-Regolament (UE) Nru 1380/2013, dan ir-Regolament għandu jidħol fis-seħħ immedjatament wara l-pubblikazzjoni tiegħu,
            
            
               ADOTTAT DAN IR-REGOLAMENT:
            
            
               Artikolu 1
            
            
               Ir-Regolament ta’ Delega (UE) 2015/98 huwa emendat kif ġej:
            
            
               (1)L-Artikolu 5 huwa emendat kif ġej:
            
            
               (a)It-titolu tal-Artikolu 5 jiġi sostitwit b'dan li ġej:
                     
               
                  “Pixxispad fl-Oċean Atlantiku”;
            
            
               (b)Jitħassar il-paragrafu 1;
            
            
               (c)Il-paragrafu 2 huwa sostitwit b’dan li ġej:
            
            
               " 2.
                     B'deroga mill-Artikolu 15(1) tar-Regolament (UE) Nru 1380/2013, għandu jkun ipprojbit li pixxispad (Xiphias gladius) iżgħar mid-daqs minimu stipulat fl-Anness IV tar-Regolament (KE) Nru 520/2007 jiġi mistad, jinżamm abbord, jiġi trażbordat, jinħatt l-art, jiġi ttrasportat, jiġi maħżun, jintwera jew jiġi offrut għall-bejgħ, jinbiegħ jew jiġi kkumerċjalizzat.”
            
            
               (2)L-Artikolu l-ġdid 5a huwa inserit kif ġej:
            
            
               “Artikolu 5a
                  Pixxispad tal-Mediterran
            
            
               (1)B'deroga mill-Artikolu 15(1) tar-Regolament (UE) Nru 1380/2013, għandu jkun ipprojbit li qabdiet u qabdiet inċidentali tal-pixxispad (Xiphias gladius) inklużi dawk minn sajd sportiv u rikjeattiv jiġu mistada, jinżammu abbord, jiġu trażbordati, jinħattu l-art, jiġu ttrasportati, jinħażnu, jinbiegħu, jintwerew jew jiġu offruti għall-bejgħ:
            
            
               (a)ta’ qies inqas minn 100 cm mix-xedaq ta’ isfel sal-furketta; jew
            
            
               (b)li jiżnu inqas minn 11,4 kg ta’ piż sħiħ jew 10,2 kg piż bil-garġi mneħħija u mnaddaf mill-ġewwieni.
            
         
         
            
               (2)Minkejja l-paragrafu 1, bastimenti li jistadu b’mod attiv għall-pixxispad jistgħu iżommu abbord, jittrażbordaw, jittrasferixxu, iħottu, jittrasportaw, jaħżnu, jbigħu, juru jew joffru għall-bejgħ qabdiet inċidentali ta’ pixxispad iżgħar mid-daqs minimu, sakemm qabdiet bħal dawn ma jeċċedux 5% skont il-piż jew in-numru ta’ biċċiet tal-qabda totali ta’ pixxispad minn bastimenti bħal dawn.  
            
            
               (3)B’deroga mill-Artikolu 15(1) tar-Regolament (UE) Nru 1380/2013, bastimenti li ma jkunux qegħdin jistadu b’mod attiv għall-pixxispad m’għandhomx iżommu abbord pixxispad li jaqbeż il-limitu tal-qabdiet inċidentali li l-Istati Membri jistabbilixxu fil-pjanijiet annwali tas-sajd tagħhom għall-qabda totali abbord skont il-piż jew in-numru ta’ biċċiet.
            
            
               (4)B’deroga mill-Artikolu 15(1) tar-Regolament (UE) Nru 1380/2013, għandhom ikunu pprojbiti is-sajd, iż-żamma abbord, it-trasbord jew il-ħatt l-art ta’ aktar minn pixxispad wieħed għal kull bastiment kuljum fil-każ tas-sajd sportiv u rikreattiv. L-Istati Membri għandhom jieħdu l-miżuri meħtieġa biex jiżguraw u jiffaċilitaw ir-rilaxx ta’ pixxispad maqbud ħaj fil-qafas tas-sajd sportiv u rikreattiv.”
            
            
               Artikolu 2
            
            
               Dan ir-Regolament jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 30.11.2017
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        ĠU L 354, 28.12.2013, p 22.
               
               
                  
                     (2)
                  
                        ĠU L 16, 23.1.2015, p. 23.
               
               
                  
                     (3)
                  
                        Is-CPCs huma l-partijiet kontraenti tal-ICCAT, partijiet mhux kontraenti li jikkooperaw, entitajiet jew entitajiet tas-sajd. 
               
               
                  
                     (4)
                  
                        ĠU L 354, 28.12.2013, p. 22 
               
               
                  
                     (5)
                  
                        Ir-Regolament ta' Delega tal-Kummissjoni (UE) 2015/98 tat-18 ta' Novembru 2014 dwar l-implimentazzjoni tal-obbligi internazzjonali tal-Unjoni, kif imsemmi fl-Artikolu 15(2) tar-Regolament (UE) Nru 1380/2013 tal-Parlament Ewropew u tal-Kunsill, taħt il-Konvenzjoni Internazzjonali għall-Konservazzjoni tat-Tonn tal-Atlantiku u tal-Konvenzjoni dwar il-Kooperazzjoni Multilaterali Futura dwar is-Sajd fl-Atlantiku tal-Majjistral (ĠU L 16, 23.1.2015, p. 23).